               COMISIA EUROPEANĂ
            Bruxelles, 11.6.2021
            COM(2021) 307 final
            2021/0142(NLE)
            Propunere de
            DECIZIE A CONSILIULUI
            privind poziția care trebuie adoptată în numele Uniunii în cadrul Conferinței părților contractante la Convenția privind colectarea, depozitarea și preluarea deșeurilor produse în timpul navigării pe Rin și pe căile navigabile interioare (Convenția CDNI) în ceea ce privește adoptarea rezoluției care vizează extinderea interdicției de deversare a apelor uzate menajere la navele de navigație interioară care transportă peste 12, dar sub 50 de pasageri

               EXPUNERE DE MOTIVE

               1.Obiectul propunerii

               Prezenta propunere se referă la decizia de stabilire a poziției care trebuie adoptate în numele Uniunii în cadrul unei Conferințe a părților contractante la Convenția privind colectarea, depozitarea și preluarea deșeurilor produse în timpul navigării pe Rin și pe căile navigabile interioare (Convenția CDNI) în ceea ce privește adoptarea rezoluției care vizează extinderea interdicției de deversare a apelor uzate menajere la navele de navigație interioară care transportă peste 12 pasageri și la navele de pasageri cu cabine de dormit dotate cu peste 12 cușete.

               2.Contextul propunerii

               2.1.CDNI

               Convenția privind colectarea, depozitarea și preluarea deșeurilor produse în timpul navigării pe Rin și pe căile navigabile interioare (Convenția CDNI), semnată la 9 septembrie 1996 la Strasbourg, definește cadrul juridic pentru colectarea, depozitarea și preluarea deșeurilor produse în timpul navigării pe Rin și pe alte căi navigabile. În urma ratificării de către toate statele semnatare, CDNI a intrat în vigoare la 1 noiembrie 2009. Cinci state membre ale UE (Belgia, Franța, Germania, Luxemburg și Țările de Jos) și Elveția sunt părți la CDNI.

               Conferința părților contractante la CDNI este organismul responsabil cu monitorizarea aplicării dispozițiilor CDNI care, în domeniul navigației interioare, are competențe de reglementare în ceea ce privește deșeurile de pe Rin și de pe alte căi navigabile interioare, fiind alcătuită din reprezentanții părților contractante la CDNI. Ea se reunește anual și adoptă rezoluțiile CDNI. Fiecare parte contractantă dispune de un vot, iar deciziile sunt luate cu unanimitate. Rezoluțiile sunt obligatorii, din punct de vedere juridic, pentru părțile contractante în conformitate cu articolele 14 și 19 din CDNI. UE nu este parte contractantă la CDNI.

               2.2.Actele avute în vedere de CDNI

               În cadrul reuniunii sale din 22 iunie 2021, Conferința părților contractante la CDNI urmează să adopte o rezoluție care vizează extinderea interdicției de deversare a apelor uzate menajere la navele de navigație interioară care transportă mai mult de 12, dar mai puțin de 50 de pasageri și la navele de pasageri cu cabine de dormit dotate cu peste 12, dar sub 50 de cușete, care intră în domeniul de aplicare al CDNI
                  1
               .

               Este vorba despre toate navele de navigație interioară care transportă între 12 și 50 de pasageri și toate navele de pasageri dotate cu peste 12, dar sub 50 de cușete, date în exploatare după 30.12.2008. Această chestiune se referă la cerințele tehnice și de mediu aplicabile navelor de navigație interioară.

               În conformitate cu articolul 9.01 alineatul (3) din anexa II la CDNI, deversarea de ape uzate menajere este interzisă pentru:

               (1)navele de croazieră cu peste 50 de cușete și

               (2)navele de pasageri autorizate să transporte mai mult de 50 pasageri.

               Proiectul de rezoluție extinde această interdicție la navele de navigație interioară care transportă între 12 și 50 de pasageri și la navele de pasageri cu cabine de dormit dotate cu peste 12, dar sub 50 de cușete. Interdicția de deversare a apelor uzate este legată de obligația părților contractante la CDNI de a instala stații de preluare a apelor uzate menajere de-a lungul căilor navigabile de pe teritoriul lor.

               Prevederile proiectului de rezoluție sunt de natură a spori consecvența cu cerințele tehnice stabilite de legislația UE.

               CDNI reglementează exploatarea navelor în ceea ce privește deversările de ape uzate în cadrul demersurilor de protecție a mediului. Cerințele tehnice aplicabile navelor de navigație interioară sunt reglementate prin Directiva (UE) 2016/1629 a Parlamentului European și a Consiliului din 14 septembrie 2016 de stabilire a cerințelor tehnice pentru navele de navigație interioară, de modificare a Directivei 2009/100/CE și de abrogare a Directivei 2006/87/CE
                  2
               . Directiva 2016/1629/UE stabilește dispozițiile Uniunii în ceea ce privește cerințele tehnice necesare pentru asigurarea siguranței construcțiilor navale care navighează pe căile navigabile interioare, luând în considerare construcția corpului navei. Anexa II la prezenta directivă face trimitere la standardele tehnice aplicabile navelor de navigație interioară (ES-TRIN) elaborate de Comitetul european pentru elaborarea de standarde privind navigația interioară (CESNI). În anexa II la Directiva (UE) 2016/1629 este inclusă o trimitere la cel mai recent ES-TRIN 2019/1.

               În temeiul articolului 19.14 din ES-TRIN 2019/1, navele de pasageri trebuie să fie echipate cu rezervoare de colectare a apelor uzate menajere, în conformitate cu alineatul (2) al articolului menționat, sau cu stații adecvate de tratare a apelor uzate la bordul navei în conformitate cu capitolul 18 din ES-TRIN 2019/1. Această cerință se aplică tuturor navelor de pasageri care transportă peste 12 pasageri, avându-se însă în vedere următoarele dispoziții tranzitorii:

               1.În cazul navelor cu cabine de dormit dotate cu maximum 50 de paturi și al navelor pentru voiaje de zi care transportă maximum 50 de pasageri: Cerința privind un rezervor sau o instalație de epurare a apelor uzate nu se aplică navelor care erau deja în exploatare înainte de 1.1.2006.

               2.În cazul navelor cu cabine de dormit dotate cu mai mult de 50 de paturi: Cerința privind un rezervor sau o stație de epurare a apelor uzate se aplică deja.

               3.În cazul navelor existente înainte de 30.12.2008 și exploatate numai în afara Rinului, pot fi acceptate derogări în temeiul articolului 29 alineatul (1) din Directiva (UE) 2016/1629.

               Proiectul de rezoluție a CDNI vizează numai navele date în exploatare după 30.12.2008 (pe Rin sau în afara lui), drept care este compatibil în întregime cu standardul ES-TRIN 2019/1 care prevede deja echiparea navelor respective cu rezervoare de colectare a apelor uzate menajere sau cu stații adecvate de tratare a apelor uzate la bordul navei.

               Dispozițiile CDNI țin seama de protecția mediului (interzicerea deversării apelor uzate menajere în apele căilor navigabile), iar ES-TRIN prevede cerințe tehnice pentru construcția unei nave și pentru instalații și echipamente adecvate care permit colectarea apelor uzate.

               Atât CDNI, cât și ES-TRIN au stabilit datele de aplicabilitate a acestor dispoziții. Întrucât aceste dispoziții se completează reciproc, este necesar să se asigure alinierea acestor date pentru a se evita neconcordanțele între reglementările relevante pentru navele de navigație interioară care navighează pe Rin.

               Proiectul de rezoluție a CDNI este aliniat la cerințele prevăzute în Directiva 2016/1629 și, prin urmare, este de natură a spori consecvența cu cerințele stabilite de legislația UE.

               În plus, articolul 9.01 alineatul (4) din proiectul de rezoluție a CDNI ar urma să excepteze de la interdicția corespunzătoare de deversare în temeiul rezoluției CDNI navele care sunt exceptate de la obligația de a instala rezervoare de colectare pentru apele uzate menajere sau stații adecvate de tratare a apelor uzate la bordul navei în temeiul Directivei (UE) 2016/1629.

               3.Poziția care trebuie adoptată în numele Uniunii

               Poziția propusă a Uniunii este de a fi de acord cu adoptarea unei rezoluții care vizează extinderea interdicției de deversare a apelor uzate menajere la navele de navigație interioară care transportă peste 12, dar sub 50 de pasageri.

               Nu există nicio contradicție cu legislația UE în acest domeniu. În plus, această poziție sprijină puternic inițiativele și obiectivele de protecție a mediului.

               CDNI reglementează exploatarea navelor în ceea ce privește deversările de ape uzate în cadrul demersurilor de protecție a mediului. Directiva (UE) 2016/1629 stabilește dispozițiile Uniunii în ceea ce privește cerințele tehnice necesare pentru asigurarea siguranței construcțiilor navale care navighează pe căile navigabile interioare, luând în considerare construcția corpului navei, inclusiv aspectele legate de echiparea unei nave cu rezervoare de colectare a apelor uzate menajere sau cu stații adecvate de tratare a apelor uzate la bordul navei.

               Poziția propusă a Uniunii este de a fi de acord cu adoptarea rezoluției în discuție, întrucât sporește concordanța cu cerințele stabilite de legislația UE.

               4.Temeiul juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Articolul 218 alineatul (9) din TFUE se aplică indiferent dacă Uniunea este sau nu membră a organismului în cauză sau parte la acordul respectiv
                  3
               .

               Noțiunea de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Sunt, de asemenea, incluse instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  4
               .

               4.1.2.Aplicarea la cazul în discuție

               Conferința părților contractante la CDNI este un organism instituit în temeiul unui acord internațional. Actul pe care Conferința părților contractante la CDNI este invitată să îl adopte constituie un act cu efecte juridice. Actul avut în vedere are vocația de a influența în mod decisiv conținutul legislației UE, și anume al Directivei (UE) 2016/1629. Acest lucru se datorează faptului că actul propus influențează legislația referitoare la cerințele tehnice pentru navele de navigație interioară, deoarece prevede cerințe legate de interzicerea deversării apelor uzate și instalarea de echipamente adecvate pe navele de navigație interioară, iar cerințele tehnice aplicabile acestor nave (inclusiv dispozițiile privind colectarea apelor uzate) sunt reglementate de Directiva (UE) 2016/1629.

               Prin urmare, este necesar să se stabilească poziția care trebuie adoptată în numele Uniunii în cadrul unei Conferințe a părților contractante la CDNI în vederea adoptării unei rezoluții care vizează extinderea interdicției de deversare a apelor uzate menajere la navele de navigație interioară care transportă peste 12, dar sub 50 de pasageri.

               Actul avut în vedere nu completează și nici nu modifică cadrul instituțional al acordului.

               Prin urmare, temeiul juridic procedural al propunerii de decizie este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea la cazul în discuție

               Obiectivul principal și conținutul actelor avute în vedere se referă la politica comună în domeniul transporturilor.

               Prin urmare, temeiul juridic material al propunerii de decizie este articolul 91 alineatul (1) din TFUE.

               4.3.Concluzie

               Temeiul juridic al deciziei propuse ar trebui să fie articolul 91 alineatul (1) din TFUE, coroborat cu articolul 218 alineatul (9) din TFUE.

               2021/0142 (NLE)

               Propunere de

               DECIZIE A CONSILIULUI

               privind poziția care trebuie adoptată în numele Uniunii în cadrul Conferinței părților contractante la Convenția privind colectarea, depozitarea și preluarea deșeurilor produse în timpul navigării pe Rin și pe căile navigabile interioare (Convenția CDNI) în ceea ce privește adoptarea rezoluției care vizează extinderea interdicției de deversare a apelor uzate menajere la navele de navigație interioară care transportă peste 12, dar sub 50 de pasageri

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 91 alineatul (1), coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Convenția privind colectarea, depozitarea și preluarea deșeurilor produse în timpul navigării pe Rin și pe căile navigabile interioare (Convenția CDNI) din 9 septembrie 1996 a intrat în vigoare la 1 noiembrie 2009.

               (2)În temeiul articolului 19 din convenție, Conferința părților contractante poate modifica convenția și anexele la aceasta.

               (3)Este necesar ca măsurile luate de Uniune în sectorul navigației interioare să urmărească asigurarea unor cerințe tehnice uniforme aplicate în Uniune în ceea ce privește navele de navigație interioară.

               (4)În cadrul reuniunii sale din 22 iunie 2021, Conferința părților contractante la CDNI urmează să adopte o rezoluție care vizează extinderea interdicției de deversare a apelor uzate menajere la navele de navigație interioară care transportă peste 12 pasageri și la navele de pasageri cu cabine de dormit dotate cu peste 12 cușete. Prevederile rezoluției menționate vor impune instalarea echipamentelor corespunzătoare la bordul navelor care intră în domeniul său de aplicare.

               (5)Standardul tehnic pentru navele de navigație interioară (ES-TRIN 2019/1) adoptat de Comitetul european pentru elaborarea de standarde privind navigația interioară (CESNI) la 8 noiembrie 2018 stabilește cerințe tehnice uniforme necesare pentru asigurarea siguranței navelor de navigație interioară. Acest standard include dispoziții speciale referitoare la categorii specifice de nave, precum navele de pasageri, dispoziții privind echipamentele și instalațiile din dotarea navelor, inclusiv privind instalațiile de colectare și de evacuare a apelor uzate, precum și instrucțiuni de aplicare a standardului tehnic.

               (6)Este oportun să se stabilească poziția care trebuie adoptată în numele Uniunii în cadrul Conferinței părților contractante la CDNI, deoarece prevederile rezoluției vor avea vocația de a influența în mod decisiv conținutul dreptului Uniunii, mai exact al Directivei (UE) 2016/1629 a Parlamentului European și a Consiliului.

               (7)Proiectul de rezoluție a CDNI ar urma să ducă la o consecvență sporită cu cerințele stabilite de dreptul Uniunii, îndeosebi în ceea ce privește datele de aplicabilitate pentru instalarea echipamentelor adecvate de colectare a apelor uzate pe navele de navigație interioară. În plus, proiectul de rezoluție a CDNI sprijină puternic inițiativele și obiectivele de protecție a mediului.

               (8)Uniunea nu este membră a Conferinței părților contractante la CDNI. Poziția Uniunii trebuie exprimată de statele membre ale Uniunii care sunt membre ale CDNI, acționând împreună,

               ADOPTĂ PREZENTA DECIZIE:

               Articolul 1

               Poziția care trebuie adoptată în numele Uniunii la reuniunea din 22 iunie 2021 a Conferinței părților contractante la Convenția privind colectarea, depozitarea și preluarea deșeurilor produse în timpul navigării pe Rin și pe căile navigabile interioare (Convenția CDNI) este de a fi de acord cu adoptarea rezoluției care vizează extinderea interdicției de deversare a apelor uzate menajere la navele de navigație interioară care transportă peste 12, dar sub 50 de pasageri.

               Articolul 2

               Poziția menționată la articolul 1 trebuie exprimată de statele membre ale Uniunii care sunt membre ale Conferinței părților contractante la CDNI, acționând împreună.

               Articolul 3

               Se poate conveni asupra unor modificări tehnice minore ale pozițiilor menționate la articolul 1 fără a mai fi necesară o nouă decizie a Consiliului.

               Articolul 4

               Prezenta decizie se adresează statelor membre.

               Adoptată la Bruxelles,

                     Pentru Consiliu,

                     Președintele

                     (1)

                        Astfel cum este definit în anexa 1 la CDNI.

                     (2)

                        Directiva (UE) 2016/1629 a Parlamentului European și a Consiliului din 14 septembrie 2016 de stabilire a cerințelor tehnice pentru navele de navigație interioară, de modificare a Directivei 2009/100/CE și de abrogare a Directivei 2006/87/CE (JO L 252, 16.9.2016, p. 118).

                     (3)

                        Hotărârea Curții de Justiție din 7 octombrie 2014, Germania/Consiliul, C-399/12, ECLI:EU:C:2014:2258, punctul 64.

                     (4)

                        Hotărârea Curții de Justiție din 7 octombrie 2014, Germania/Consiliul, C-399/12, ECLI:EU:C:2014:2258, punctele 61-64.